ΓΡΑΠΤΗ ΕΡΩΤΗΣΗ E-3517/97 υποβολή: Niels Sindal (PSE) προς την Επιτροπή (12 Νοεμβρίου 1997)

Θέμα: Κυκλοφοριακή ασφάλεια

Πόσα άτομα έχουν σκοτωθεί ή τραυματιστεί σε τροχαία δυστυχήματα στη Δανία κατά τα τελευταία έτη για τα οποία διατίθενται στατιστικές και πώς μεταφράζονται οι αριθμοί αυτοί σε θανατηφόρα δυστυχήματα ανά εκατομμύριο καταχωρισμένων αυτοκινήτων α) στη Δανία, και β) σε ολόκληρη την Ευρώπη;

Ποιό είναι το εκτιμώμενο οικονομικό κόστος των θανατηφόρων τροχαίων στη Δανία;

Τί προτείνει η Επιτροπή για τη μείωση του αριθμού των νεκρών και των τραυματιών σε τροχαία;

Απάντηση του κ. Kinnock εξ ονόματος της Επιτροπής (18 Δεκεμβρίου 1997)

Το 1994, 546 άτομα έχασαν τη ζωή τους σε τροχαία ατυχήματα στη Δανία και 9.757 τραυματίσθηκαν. Βάσει του αριθμού θανάτων ανά εκατομμύριο κατοίκων κατά το χρονικό διάστημα 1991-1994, η θέση της Δανίας είναι καλύτερη από τον ευρωπαϊκό μέσο όρο. Βεβαίως, είναι δύσκολο να γίνουν επακριβείς συγκρίσεις μεταξύ κρατών μελών, διότι υπάρχουν ορισμένοι παράγοντες, όπως η ποιότητα της υποδομής, οι οποίοι δεν είναι συγκρίσιμοι. Τα προαναφερθέντα αριθμητικά στοιχεία, ωστόσο, αποτελούν σαφή ένδειξη του σχετικού ποσοστού θανάτων και τραυματισμών και, όπως τονίζουν συνεχώς οι εθνικές, τοπικές και αστυνομικές αρχές, καθώς και οι οργανισμοί ασφαλείας, υπάρχει πάντοτε περιθώριο για περαιτέρω βελτίωση.

Η Επιτροπή έχει υπολογίσει ότι το άμεσο κόστος των τροχαίων ατυχημάτων (στο οποίο συμπεριλαμβάνονται οι δαπάνες απασχόλησης της αστυνομίας και των υπηρεσιών πρώτων βοηθειών, οι επισκευές οχημάτων και η απωλεσθείσα οικονομική παραγωγή από εκείνους που σκοτώθηκαν) ανέρχεται σε 45.000 εκατομμύρια ECU ετησίως για ολόκληρη την Κοινότητα. Εάν το ποσό αυτό διαιρεθεί με το σύνολο των 45.000 θανάτων από τροχαία ατυχήματα ετησίως, μας δίδει έναν μέσο όρο 1 εκατομ. ECU ανά θάνατο και συναφείς τραυματισμούς. Στη Δανία, η «δοκιμή 1 εκατομ. ECU» θα έδιδε κόστος για θανάτους από τροχαία ατυχήματα ύψους περίπου 550 εκατομ. ECU ετησίως.

Η Επιτροπή έχει εγκρίνει μια ανακοίνωση, με τίτλο «Προωθώντας την οδική ασφάλεια στην ΕΕ - Το πρόγραμμα 1997-2001» ((COM(97) 131 τελικό. )), στην οποία παρουσιάζονται λεπτομερώς τα σχέδια της Επιτροπής να προχωρήσει περαιτέρω με βάση τις επιτυχίες του πρώτου προγράμματος δράσης, που ίσχυσε από το 1993 έως το 1996. Οι δράσεις της Επιτροπής θα επικεντρωθούν σε τρία πεδία: συλλογή και διάδοση πληροφοριών, ούτως ώστε να προσδιορίζεται και να παρακολουθείται η κατάσταση και, επομένως, να προωθούνται εστιασμένες βελτιώσεις 7 έναρξη και υποστήριξη μέτρων για να αποφεύγονται τα ατυχήματα, με έμφαση στον ανθρώπινο παράγοντα και στην επαφή του με χαρακτηριστικά του περιβάλλοντος, όπως είναι ο σχεδιασμός των δρόμων και των διασταυρώσεων, η σηματοδότηση, κλπ. 7 έναρξη και στήριξη μέτρων για να μειωθούν οι συνέπειες των ατυχημάτων, όταν συμβαίνουν - με την επίτευξη περαιτέρω βελτιώσεων στον σχεδιασμό των οχημάτων και στην ανθεκτικότητά τους σε συγκρούσεις, για παράδειγμα. Επιπλέον, η Επιτροπή υποστηρίζει ενεργά αλλαγές της συμπεριφοράς, που δεν συνεπάγονται κόστος, οι οποίες θα έσωζαν πολλές ζωές και θα μείωναν τη σοβαρότητα των τραυματισμών. Εάν στη Δανία, παραδείγματος χάρη, χρησιμοποιούνταν οι ζώνες του εμπρόσθιου και του οπίσθιου καθίσματος στον βαθμό που χρησιμοποιούνται στις χώρες όπου συνηθίζεται πολύ, σύμφωνα με αξιόπιστες εκτιμήσεις, ο αριθμός των ζωών που θα σώζονταν υπολογίζεται σε 76 ετησίως.